Björn Ingimarsson , bæjarstjóri Fljótsdalshéraðs . Íbúar í fjórum sveitarfélögum á Austurlandi samþykktu sameiningu þeirra með afgerandi hætti í kosningu í gær . Nýja sveitarfélagið verður með fimm þúsund íbúa , og segja sveitarstjórar að tryggt verði að jaðarbyggðir verði ekki áhrifalausar í þessu landfræðilega langstærsta sveitarfélag landsins . Íbúar Borgarfjarðarhrepps , Djúpavogshrepps , Fljótsdalshéraðs og Seyðisfjarðarkaupstaðar gengu að kjörborðinu í gær og greiddu atkvæði um sameiningu sveitarfélaganna . Stuðningur við sameininguna reyndist mestur í Fljótsdalshéraði , eða um 93 prósent , og rúmur meirihluti var henni fylgjandi í hinum sveitarfélögunum þremur . Björn Ingimarsson , bæjarstjóri Fljótsdalshéraðs og formaður sameiningarnefndar , segir því ánægjulegt hversu mikils stuðnings sameiningin nýtur . „ Mjög mikill léttir að sjá hvað niðurstaðan var afgerandi “ segir Björn . Hið nýja sveitarfélag verður víðfeðmt , raunar það stærsta á landinu , með fjórum byggðarkjörnum og umfangsmiklu dreifbýli . Að þessu var hugað að sögn Björns og reynt að tryggja að jaðarbyggðir verði ekki áhrifalausar í sameinuðu sveitarfélagi . „ Það sem við vorum að horfa til var að við næðum að tryggja áframhaldandi vægi allra kjarna . Ég hef þá trú að þær tillögur sem við lögðum til og voru samþykktar séu til þess fallnar að tryggja slíkt “ , segir Björn . Sameinað sveitarfélag yrði langstærsta sveitarfélagið á landinu landfræðilega séð.vísir / hafsteinn Minnstur stuðningur á Djúpavogi Minnstur stuðningur við sameininguna reyndist vera á Djúpavogi , þar sem rúmlega þriðjungur kjósenda sagðist henni andsnúinn . Gauti Jóhannesson , sveitarstjóri Djúpavogshrepps , segist þakklátur fyrir góða kjörsókn og rúman meirihlutastuðning . „ Við lögðum upp með það í samstarfsnefndinni að gera fólki kleift að taka upplýsta afstöðu og mér sýnist fólk hafa gert það , “ segir Gauti . Það sé jafnframt styrkleikamerki að á Djúpavogi þrífist skiptar skoðanir . „ Í kröftugum samfélögum þá geta menn ekki vera sammála um allt . Ég tel þetta bara vera merki um að á Djúpavogi sé öflugt og kraftmikið samfélag , var þó meirihluti þessarar skoðunar , “ segir Gauti Jóhannesson , sveitarstjóri Djúpavogshrepps . Nú verður skipuð undirbúningsstjórn sem mun undirbúa sveitarstjórnarkosningar í sameinuðu sveitarfélagi , sem ætla má að verði næsta vor , og svo auðvitað að velja nafn á nýja sveitarfélagið . „ Það er í raun nýrrar sveitarstjórnar að taka ákvörðun um slíkt en það er algengt að kallað verði eftir tillögum og farið verði í einhverja samkeppni . Sveitarstjórn er hins vegar ekki bundin af slíku en niðurstaða slíkrar samkeppni hefur oftast nær endað á nafngift viðkomandi sveitarfélags , “ segir Björn Ingimarsson .